遊紫雲洞
作者：文彥博
朝代：宋

paragraphs: 同登青雲梯，遠訪紫雲洞。
黄冠既前導，絳韝亦後從。
幽奇素所希，險絕曾無恐。
況此巖谷遊，不知雙舄重。
攝衣叩洞戶，肅若心神悚。
兩崖勢相嶔，左右如抱擁。
萬木傍森羅，一水中洶湧。
信哉天下奇，豈適谷間用。
賞景未盡興，向夕遽旋踵。
飄然御風行，恍若遊仙夢。
異日期再來，退閑心更勇。